Openbaring 2:12,13 Ons lees weer, soos in die briewe aan Efese en Smirna, dat Christus weet wat in die gemeente van Pergamum gebeur. Hy weet dat hulle daar gemeente is waar die troon van die Satan staan. Ons moet bedink dat die woord Satan ’n Hebreeuse woord is wat teenstander beteken. Die woord het tot ’n naam vir die duiwel geword. Die duiwel is God se groot teenstander. Die Satan is vir Christus die Teenstander. Daarom is dit ook so vir Christus se kerk. As ’n mens hierdie dinge weet dan sien jy ook die diepte in die Here Jesus se woorde wat hy na Petrus se belydenis dat die Here Jesus die Seun van God is, uitspreek: “Jy is Petrus en op hierdie rots sal Ek My gemeente bou, en die poorte van die doderyk sal dit nie oorweldig nie.” Matt 16:18 Hoe naby die doderyk, die hel, die woonplek van die Satan ook al is as Christus se kerk trou is aan Hom kan die ryk van die duiwel die kerk nie verslaan nie. Nooit nie! In die geestelike stryd vind die gelowige rus by Christus wat opgestaan is, na die hemel gegaan en vanuit die hemel regeer. Dink ook aan wat ons lees in Jes 11:4 en vind daarin vandag jou rus en vrede: “Maar aan die armes sal de HERE in geregtigheid reg doen en die sagmoediges van die land met billikheid oordeel; maar Hy sal die aarde slaan met die roede van sy mond en met die asem van Sy lippe die goddelose doodmaak.” Christus het die skerp, tweesnydende swaard!